Βρυξέλλες, 31.3.2005

COM(2005) 103 τελικό

2005/0022 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 28 Οκτωβρίου 2000, οι Ηνωμένες Πολιτείες της Αμερικής (‘Ηνωμένες Πολιτείες’) θέσπισαν το νόμο σχετικά με την αντιστάθμιση για συνέχιση του ντάμπινγκ και διατήρηση της επιδότησης (‘CDSOA’). Oι εν λόγω νομοθετικές διατάξεις προβλέπουν την ετήσια κατανομή των δασμών αντιντάμπινγκ και των αντισταθμιστικών δασμών που συγκεντρώθηκαν κατά το προηγούμενο φορολογικό έτος στις εταιρείες που διατύπωσαν ή στήριξαν την καταγγελία που οδήγησε στην επιβολή των δασμών αντιντάμπινγκ και των αντισταθμιστικών δασμών.

Μετά από κοινό αίτημα της Κοινότητας και 10 άλλων μελών του ΠΟΕ (Αυστραλίας, Βραζιλίας, Καναδά, Χιλής, Ινδίας, Ινδονησίας, Ιαπωνίας, Κορέας, Μεξικού και Ταϋλάνδης), ειδική ομάδα του ΠΟΕ το Σεπτέμβριο 2002 και το δευτεροβάθμιο δικαιοδοτικό όργανο τον Ιανουάριο 2003 αποφάνθηκαν ότι ο νόμος CDSOA παρέχει μέτρα αντιμετώπισης του ντάμπινγκ ή των επιδοτήσεων που δεν επιτρέπονται από τη Συμφωνία για την εφαρμογή του άρθρου VI της Γενικής Συμφωνίας Δασμών και Εμπορίου του 1994 και από τη Συμφωνία για τις επιδοτήσεις και τα αντισταθμιστικά μέτρα. Οι δύο εκθέσεις εγκρίθηκαν στο πλαίσιο ειδικής συνεδρίασης του Οργάνου Επίλυσης των Διαφορών (ΟΕΔ) στις 27 Ιανουαρίου 2003 και επιβλήθηκε στις Ηνωμένες Πολιτείες η υποχρέωση να εναρμονίσουν τη νομοθεσία τους με τους κανόνες του ΠΟΕ. Στη συνέχεια ζητήθηκε από τις Ηνωμένες Πολιτείες να συμμορφωθούν μέχρι τις 27 Δεκεμβρίου 2003. Μέχρι σήμερα οι Ηνωμένες Πολιτείες δεν έχουν ακόμη εφαρμόσει την απόφαση και τη σύσταση του ΠΟΕ.

Στις 26 Ιανουαρίου 2004, η Κοινότητα άσκησε τα δικαιώματά της βάσει του άρθρου 22.2 του Μνημονίου Συμφωνίας για τους κανόνες και τις διαδικασίες που διέπουν την επίλυση των διαφορών και ζήτησε από το ΟΕΔ την άδεια να αναστείλει έναντι των Ηνωμένων Πολιτειών την εφαρμογή των δασμολογικών της παραχωρήσεων και των υποχρεώσεων που απορρέουν από τη Γενική Συμφωνία Δασμών και Εμπορίου του 1994 .

Οι Ηνωμένες Πολιτείες εξέφρασαν την αντίθεσή τους για την έκταση της αναστολής των δασμολογικών παραχωρήσεων και των σχετικών υποχρεώσεων και το θέμα υποβλήθηκε σε διαιτησία. Στην απόφαση διαιτησίας που κοινοποιήθηκε στις 31 Αυγούστου 2004, ο διαιτητής αποφάνθηκε ότι το επίπεδο της ολικής ή μερικής αναίρεσης των οφελών που υπέστη η Κοινότητα σε συγκεκριμένο έτος ανερχόταν στο 72% του ποσού των πληρωμών για δασμούς επί των εισαγωγών από την ΕΚ για το πλέον πρόσφατο έτος για το οποίο υπήρχαν στοιχεία τη στιγμή εκείνη. Ο διαιτητής κατέληξε στο συμπέρασμα ότι η αναστολή των παραχωρήσεων εκ μέρους της Κοινότητας με τη μορφή επιβολής πρόσθετου εισαγωγικού δασμού επιπλέον των πάγιων δασμών σε ορισμένα προϊόντα καταγωγής Ηνωμένων Πολιτειών, που αντιστοιχούν ετησίως σε συνολική εμπορική αξία που δεν υπερβαίνει τα ποσό της ολικής ή μερικής αναίρεσης των οφελών, θα ήταν σύμφωνη με το άρθρο 22.4 του Μνημονίου Συμφωνίας για τους κανόνες και τις διαδικασίες που διέπουν την επίλυση των διαφορών.

Στις 10 Νοεμβρίου 2004, η Κοινότητα υπέβαλε νέα αίτηση για ετήσια αναστολή της εφαρμογής των δασμολογικών της παραχωρήσεων έναντι των Ηνωμένων Πολιτειών σε επίπεδο που δεν υπερβαίνει το ετήσιο επίπεδο της ολικής ή μερικής αναίρεσης των οφελών που καθορίζεται σύμφωνα με την απόφαση διαιτησίας. Η αναστολή των παραχωρήσεων θα είχε τη μορφή πρόσθετου εισαγωγικού δασμού επί των εισαγωγών από τις Ηνωμένες Πολιτείες προϊόντων που απαριθμούνταν σε ενδεικτική κατάσταση που περιλαμβανόταν στην αίτηση. Το όργανο επίλυσης των διαφορών χορήγησε τη ζητηθείσα άδεια στις 26 Νοεμβρίου 2004. Η επιβολή του πρόσθετου εισαγωγικού δασμού μετατίθεται στην 1η Μαΐου 2005 ώστε να παρασχεθεί στις Ηνωμένες Πολιτείες η ευκαιρία να εναρμονίσουν τη νομοθεσία τους με τους κανόνες και τις συστάσεις του ΠΟΕ.

Κατά τη στιγμή έγκρισης της παρούσας πρότασης κανονισμού του Συμβουλίου, η πλέον πρόσφατη κατανομή για την οποία δημοσιεύθηκαν στοιχεία από τις αρχές των Ηνωμένων Πολιτειών αφορά τις πληρωμές για δασμούς αντιντάμπινγκ και αντισταθμιστικούς δασμούς που εισπράχθηκαν κατά το φορολογικό έτος 2004. Σε αυτή τη βάση, το επίπεδο της ολικής ή μερικής αναίρεσης των οφελών για την Κοινότητα ανέρχεται σε 27,81 εκατομμύρια δολάρια ΗΠΑ.

Εάν εξακολουθήσουν να μην εφαρμόζονται οι αποφάσεις και συστάσεις του ΟΕΔ, η Επιτροπή θα αναπροσαρμόζει ετησίως το επίπεδο αναστολής στο επίπεδο της ολικής ή μερικής αναίρεσης των οφελών που προκύπτουν για την Κοινότητα από το νόμο CDSOA τη δεδομένη στιγμή. Η Επιτροπή θα τροποποιεί το συντελεστή του πρόσθετου εισαγωγικού δασμού ή την κατάσταση προϊόντων που υπόκεινται σε πρόσθετους εισαγωγικούς δασμούς σύμφωνα με τα κριτήρια και τις διαδικασίες που καθορίζονται στο βασικό κανονισμό του Συμβουλίου.

Η επιλογή προϊόντων άρχισε με βάση την κατάσταση των προϊόντων των ΗΠΑ που θα υποβάλλονταν σε πρόσθετο εισαγωγικό δασμό σε περίπτωση που οι ΗΠΑ δεν καταργούσαν τα μέτρα διασφάλισης για το χάλυβα (παράρτημα ΙΙ του κανονισμού 1031/2002 του Συμβουλίου της 13ης Ιουνίου 2002 για τη θέσπιση πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής, ΕΕ L 157 της 15ης Ιουνίου 2002, σ. 8). Τα κράτη μέλη υπέβαλαν αιτήσεις για την εξαίρεση προϊόντων από την εν λόγω κατάσταση ή για την προσθήκη προϊόντων σ’αυτή. Σε αυτή τη βάση, η ενδεικτική κατάσταση που κοινοποιήθηκε στον ΠΟΕ καταρτίστηκε και στη συνέχεια χωρίστηκε σε δύο επιμέρους καταστάσεις:

- Η πρώτη κατάσταση (Παράρτημα I της πρότασης κανονισμού) περιέχει τα προϊόντα που θα υποβληθούν σε πρόσθετο εισαγωγικό δασμό κατ’αξία ύψους 15% από την 1η Μαΐου 2005. Οι συνέπειες της επιβολής πρόσθετου εισαγωγικού δασμού για ένα έτος στις εισαγωγές συγκεκριμένων προϊόντων καταγωγής Ηνωμένων Πολιτειών αντιστοιχούν σε εμπορική αξία που δεν υπερβαίνει τα 27,81 εκατομμύρια δολάρια ΗΠΑ.

- Η δεύτερη κατάσταση (παράρτημα II της πρότασης κανονισμού) αποτελεί εφεδρική κατάσταση. Εάν το επίπεδο αναστολής αυξηθεί, μπορεί να προστεθούν προϊόντα στην κατάσταση προϊόντων που υπόκεινται στον πρόσθετο εισαγωγικό δασμό. Η επιλογή νέων προϊόντων θα πραγματοποιηθεί από την εφεδρική κατάσταση αυτόματα σύμφωνα με τη σειρά των προϊόντων στη συγκεκριμένη κατάσταση.

Πριν από την εφαρμογή νέου επιπέδου αναστολής, η Κοινότητα οφείλει να γνωστοποιεί στο ΟΕΔ το νέο επίπεδο αναστολής, το συντελεστή του πρόσθετου εισαγωγικού δασμού, την κατάσταση προϊοντων και το ποσό των εισαγωγών από τις Ηνωμένες Πολιτείες επιλεγμένων προϊόντων τα οποία θα αφορά το μέτρο.

2005/0022 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής[1],

Εκτιμώντας τα ακόλουθα:

Στις 27 Ιανουαρίου 2003, το Όργανο Επίλυσης των Διαφορών (ΟΕΔ) του Παγκόσμιου Οργανισμού Εμπορίου (ΠΟΕ) ενέκρινε την έκθεση του δευτεροβάθμιου δικαιοδοτικού οργάνου[2] και την έκθεση της ειδικής ομάδας[3] που επιβεβαιώθηκε από την έκθεση του δευτεροβάθμιου δικαιοδοτικού οργάνου καταλήγοντας στο συμπέρασμα ότι ο νόμος σχετικά με την αντιστάθμιση για συνέχιση του ντάμπινγκ και διατήρηση της επιδότησης (‘CDSOA’) δεν συνάδει με τις υποχρεώσεις που βαρύνουν τις Ηνωμένες Πολιτείες βάσει των συμφωνιών του ΠΟΕ.

Επειδή οι Ηνωμένες Πολιτείες δεν εναρμόνισαν τη νομοθεσία τους με τις εν λόγω συμφωνίες, η Κοινότητα ζήτησε από το ΟΕΔ την άδεια να αναστείλει την εφαρμογή των δασμολογικών της παραχωρήσεων και των σχετικών υποχρεώσεων βάσει της Γενικής Συμφωνίας Δασμών και Εμπορίου του 1994 στις Ηνωμένες Πολιτείες[4]. Οι Ηνωμένες Πολιτείες εξέφρασαν την αντίθεσή τους για το επίπεδο αναστολής των δασμολογικών παραχωρήσεων και των σχετικών υποχρεώσεων και το θέμα υποβλήθηκε σε διαιτησία.

Στις 31 Αυγούστου 2004, οι διαιτητές αποφάνθηκαν ότι το επίπεδο της ολικής ή μερικής αναίρεσης των οφελών που υφίσταται η Κοινότητα κάθε έτος ανερχόταν στο 72% του ποσού των πληρωμών που πραγματοποιήθηκαν βάσει του νόμου CDSOA από τους δασμούς αντιντάμπινγκ ή τους αντισταθμιστικούς δασμούς που καταβλήθηκαν για τις εισαγωγές από την Κοινότητα κατά το πλέον πρόσφατο έτος για το οποίο υπήρχαν στοιχεία τη δεδομένη στιγμή, τα οποία δημοσιεύθηκαν από τις αρχές των Ηνωμένων Πολιτειών. Ο διαιτητής κατέληξε στο συμπέρασμα ότι η αναστολή των παραχωρήσεων ή άλλων υποχρεώσεων εκ μέρους της Κοινότητας, με τη μορφή επιβολής πρόσθετου εισαγωγικού δασμού επιπλέον των πάγιων δασμών σε ορισμένα προϊόντα καταγωγής Ηνωμένων Πολιτειών που αντιστοιχούν ετησίως σε συνολική εμπορική αξία που δεν υπερβαίνει τα ποσό της ολικής ή μερικής αναίρεσης των οφελών θα ήταν σύμφωνη με τους κανόνες του ΠΟΕ. Στις 26 Νοεμβρίου 2004, το ΟΕΔ παρείχε σύμφωνα με την απόφαση του διαιτητή την άδεια αναστολής της εφαρμογής έναντι των Ηνωμένων Πολιτειών των δασμολογικών της παραχωρήσεων και των σχετικών υποχρεώσεων βάσει της Γενικής Συμφωνίας Δασμών και Εμπορίου του 1994.

Οι πληρωμές που προβλέπει ο νόμος CDSOA για το πλέον πρόσφατο έτος για το οποίο υπάρχουν διαθέσιμα στοιχεία αφορούν την ετήσια κατανομή των δασμών αντιντάμπινγκ και των αντισταθμιστικών δασμών που εισπράχθηκαν κατά το φορολογικό έτος 2004 (1η Οκτωβρίου 2003 έως 30 Σεπτεμβρίου 2004). Βάσει των στοιχείων που δημοσίευσε η υπηρεσία Τελωνείων και Προστασίας των Συνόρων των Ηνωμένων Πολιτειών, το επίπεδο της ολικής ή μερικής αναίρεσης των οφελών που υπέστη η Κοινότητα υπολογίζεται σε 27,81 εκατομμύρια δολάρια ΗΠΑ. Η Κοινότητα δύναται, συνεπώς, να αναστείλει την εφαρμογή των δασμολογικών της παραχωρήσεων στις Ηνωμένες Πολιτείες για ισοδύναμο ποσό. Οι συνέπειες της επιβολής πρόσθετου εισαγωγικού δασμού ύψους 15% κατ’αξία για ένα έτος στις εισαγωγές των προϊόντων του παραρτήματος Ι καταγωγής Ηνωμένων Πολιτειών αντιστοιχούν σε εμπορική αξία που δεν υπερβαίνει τα 27,81 εκατομμύρια δολάρια ΗΠΑ. Όσον αφορά τα συγκεκριμένα προϊόντα, η Κοινότητα αναστέλλει την εφαρμογή των δασμολογικών της παραχωρήσεων έναντι των Ηνωμένων Πολιτειών από 1ης Μαΐου 2005.

Εάν εξακολουθήσουν να μην εφαρμόζονται η απόφαση και η σύσταση του ΟΕΔ, η Επιτροπή θα αναπροσαρμόζει ετησίως το επίπεδο αναστολής στο επίπεδο της ολικής ή μερικής αναίρεσης των οφελών που προκύπτουν για την Κοινότητα από το νόμο CDSOA τη δεδομένη στιγμή. Η Επιτροπή οφείλει να τροποποιεί την κατάσταση του παραρτήματος Ι ή το συντελεστή του πρόσθετου εισαγωγικού δασμού, ώστε οι συνέπειες της επιβολής για ένα έτος του πρόσθετου δασμού επί των εισαγωγών των συγκεκριμένων προϊόντων από τις Ηνωμένες Πολιτείες να αντιστοιχεί σε εμπορική αξία που δεν υπερβαίνει τα ποσό της ολικής ή μερικής αναίρεσης των οφελών.

Η Επιτροπή οφείλει να εφαρμόσει τα παρακάτω κριτήρια: (α) Η Επιτροπή τροποποιεί το συντελεστή του πρόσθετου εισαγωγικού δασμού, όταν η προσθήκη ή η αφαίρεση προϊόντων από την κατάσταση του παραρτήματος Ι δεν επιτρέπει την προσαρμογή του επιπέδου αναστολής στο επίπεδο της ολικής ή μερικής αναίρεσης των οφελών. Διαφορετικά, η Επιτροπή οφείλει να προσθέτει προϊόντα στην κατάσταση του παραρτήματος Ι, όταν αυξάνεται το επίπεδο της αναστολής ή να αφαιρεί προϊόντα από την κατάσταση όταν μειώνεται το επίπεδο της αναστολής. (β) Εάν προστίθενται προϊόντα, η Επιτροπή οφείλει να επιλέγει αυτόματα τα προϊόντα από την κατάσταση του παραρτήματος ΙΙ ακολουθώντας τη σειρά με την οποία απαριθμούνται τα προϊόντα. Κατά συνέπεια, η Επιτροπή οφείλει επίσης να τροποποιεί την κατάσταση του παραρτήματος ΙΙ αφαιρώντας από αυτή τα προϊόντα που προστίθενται στην κατάσταση του παραρτήματος Ι. (γ) Εάν αφαιρούνται προϊόντα, η Επιτροπή οφείλει πρώτα να αφαιρεί προϊόντα που είχαν προστεθεί σε μεταγενέστερο στάδιο στην κατάσταση του παραρτήματος Ι. Σε αυτή την περίπτωση, η Επιτροπή οφείλει να αφαιρεί προϊόντα που περιλαμβάνονται τη δεδομένη στιγμή στην κατάσταση του παραρτήματος Ι ακολουθώντας τη σειρά των προϊόντων στην εν λόγω κατάσταση.

Η απόφαση θα εγκριθεί σύμφωνα με τις διατάξεις της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[5].

Η καταγωγή κάθε προϊόντος για το οποίο ισχύει ο παρών κανονισμός, θα πρέπει να προσδιορίζεται σύμφωνα με τις διατάξεις του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα[6].

Τα προϊόντα για τα οποία έχει εκδοθεί, πριν από την ημερομηνία έναρξης ισχύος του παρόντος κανονισμού, άδεια εισαγωγής που προβλέπει δασμολογική απαλλαγή ή μείωση δασμών, δεν θα πρέπει να υπόκεινται στον εν λόγω πρόσθετο δασμό.

Τα προϊόντα για τα οποία μπορεί να αποδειχθεί ότι ευρίσκοντο ήδη καθ' οδόν προς την Κοινότητα κατά την ημερομηνία έναρξης ισχύος του παρόντος κανονισμού και των οποίων ο προορισμός δεν μπορεί να αλλάξει, δεν θα πρέπει να υπόκεινται στον πρόσθετο δασμό.

Εισαγωγές συγκεκριμένου προϊόντος το οποίο απαλλάσσεται από την εφαρμογή εισαγωγικών δασμών σύμφωνα με τον κανονισμό (ΕΟΚ) αριθ. 918/83([7]) δεν θα πρέπει να υπόκεινται στον πρόσθετο εισαγωγικό δασμό.

Τα προϊόντα που επηρεάζονται από την αναστολή των παραχωρήσεων θα πρέπει να υπάγονται στο τελωνειακό καθεστώς "μεταποίησης υπό τελωνειακό έλεγχο", σύμφωνα με το Μέρος ΙΙ Τίτλος ΙΙΙ Κεφάλαιο IV του κανονισμού (ΕΟΚ) αριθ. 2454/93[8], μόνον κατόπιν εξέτασης από την επιτροπή τελωνειακού κώδικα.

Για να αποφευχθεί καταστρατήγηση του πρόσθετου δασμού, ο κανονισμός πρέπει να τεθεί σε ισχύ την ημερομηνία της δημοσίευσής του,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι δασμολογικές παραχωρήσεις και οι σχετικές υποχρεώσεις της Κοινότητας στο πλαίσιο της GATT 1994 αναστέλλονται όσον αφορά προϊόντα καταγωγής Ηνωμένων Πολιτειών της Αμερικής που απαριθμούνται στο παράρτημα Ι του παρόντος κανονισμού.

Άρθρο 2

Επιβάλλεται δασμός 15% κατ' αξίαν επιπλέον του δασμού που ισχύει δυνάμει του κανονισμού (ΕΟΚ) αριθ. 2913/92 στα προϊόντα καταγωγής Ηνωμένων Πολιτειών της Αμερικής που απαριθμούνται στο παράρτημα Ι του παρόντος κανονισμού.

Άρθρο 3

1. Η Επιτροπή αναπροσαρμόζει ετησίως το επίπεδο αναστολής στο επίπεδο της ολικής ή μερικής αναίρεσης των οφελών που προκύπτουν για την Κοινότητα από το νόμο CDSOA τη δεδομένη στιγμή. Η Επιτροπή τροποποιεί το συντελεστή του πρόσθετου εισαγωγικού δασμού ή την κατάσταση του παραρτήματος Ι υπό τις παρακάτω προϋποθέσεις:

α) Το επίπεδο της ολικής ή μερικής αναίρεσης των οφελών πρέπει να ανέρχεται στο 72% του ποσού των πληρωμών που πραγματοποιούνται βάσει του νόμου CDSOA από τους δασμούς αντιντάμπινγκ και τους αντισταθμιστικούς δασμούς που συγκεντρώθηκαν για τις εισαγωγές από την Κοινότητα κατά το πλέον πρόσφατο έτος για το οποίο υπάρχουν στοιχεία τη δεδομένη στιγμή τα οποία δημοσιεύονται από τις αρχές των Ηνωμένων Πολιτειών.

β) Η τροποποίηση γίνεται κατά τέτοιο τρόπο, ώστε οι συνέπειες της επιβολής για ένα έτος του πρόσθετου δασμού στις εισαγωγές των συγκεκριμένων προϊόντων από τις Ηνωμένες Πολιτείες να αντιστοιχεί σε εμπορική αξία που δεν υπερβαίνει το ποσό της ολικής ή μερικής αναίρεσης των οφελών.

γ) Εκτός από τις περιπτώσεις που προβλέπονται στο άρθρο 3 παράγραφος 1 στοιχείο (ε), όταν το επίπεδο αναστολής αυξάνεται, η Επιτροπή προσθέτει προϊόντα στην κατάσταση του παραρτήματος Ι. Τα προϊόντα αυτά επιλέγονται από την κατάσταση του παραρτήματος ΙΙ σύμφωνα με τη σειρά που έχουν στην εν λόγω κατάσταση.

δ) Εκτός από τις περιπτώσεις που προβλέπονται στο άρθρο 3 παράγραφος 1 στοιχείο (ε), όταν το επίπεδο αναστολής μειώνεται, η Επιτροπή αφαιρεί προϊόντα από την κατάσταση του παραρτήματος Ι. Η Επιτροπή οφείλει να αφαιρεί πρώτα προϊόντα που περιλαμβάνονται τη δεδομένη στιγμή στην κατάσταση του παραρτήματος ΙΙ και προστέθηκαν στην κατάσταση του παραρτήματος Ι σε μεταγενέστερο στάδιο. Η Επιτροπή οφείλει να αφαιρεί στη συνέχεια προϊόντα που περιλαμβάνονται στην κατάσταση του παραρτήματος Ι ακολουθώντας τη σειρά των προϊόντων στην εν λόγω κατάσταση.

ε) Η Επιτροπή τροποποιεί το συντελεστή του πρόσθετου δασμού όταν το επίπεδο αναστολής δεν μπορεί να προσαρμοστεί στο επίπεδο της ολικής ή μερικής αναίρεσης των οφελών με προσθήκη ή αφαίρεση προϊόντων από την κατάσταση του παραρτήματος Ι.

2. Όταν προστίθενται προϊόντα στην κατάσταση του παραρτήματος Ι, η Επιτροπή οφείλει να τροποποιεί ταυτόχρονα την κατάσταση του παραρτήματος ΙΙ αφαιρώντας τα εν λόγω προϊόντα από την κατάσταση του παραρτήματος ΙΙ. Η σειρά των προϊόντων που παραμένουν στην κατάσταση του παραρτήματος ΙΙ δεν μεταβάλλεται.

3. Οι αποφάσεις που λαμβάνονται δυνάμει του παρόντος άρθρου εγκρίνονται σύμφωνα με τη διαδικασία του άρθρου 4 παράγραφος 2.

Άρθρο 4

1. Η Επιτροπή επικουρείται από επιτροπή που αποτελείται από αντιπροσώπους των κρατών μελών και της οποίας προεδρεύει αντιπρόσωπος της Επιτροπής.

2. Όταν γίνεται παραπομπή στην παράγραφο αυτή, εφαρμόζεται το άρθρο 5 της απόφασης 1999/468/ΕΚ.

3. Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ, ανέρχεται σε ένα μήνα.

4. Η επιτροπή θεσπίζει τον εσωτερικό της κανονισμό.

Άρθρο 5

Η καταγωγή κάθε προϊόντος για το οποίο ισχύει ο παρών κανονισμός προσδιορίζεται σύμφωνα με τις διατάξεις του κανονισμού (ΕΟΚ) αριθ. 2913/92.

Άρθρο 6

1. Προϊόντα που απαριθμούνται στο παράρτημα Ι, για τα οποία έχει εκδοθεί, πριν από την ημερομηνία έναρξης ισχύος του παρόντος κανονισμού, άδεια εισαγωγής που προβλέπει δασμολογική απαλλαγή ή μείωση δασμών, δεν υπόκεινται στον πρόσθετο δασμό.

2. Προϊόντα που απαριθμούνται στο παράρτημα Ι, για τα οποία μπορεί να αποδειχθεί ότι ευρίσκοντο ήδη καθ' οδόν προς την Κοινότητα κατά την ημερομηνία έναρξης εφαρμογής του παρόντος κανονισμού και των οποίων ο προορισμός δεν μπορεί να αλλάξει, δεν υπόκεινται στον πρόσθετο δασμό.

3. Προϊόντα που απαριθμούνται στο παράρτημα Ι τα οποία γίνονται δεκτά με απαλλαγή από εισαγωγικούς δασμούς σύμφωνα με τον κανονισμό (ΕΟΚ) αριθ. 918/83 δεν υπόκεινται στον πρόσθετο δασμό.

4. Προϊόντα που αναφέρονται στο παράρτημα Ι μπορούν να υπαχθούν στο καθεστώς "μεταποίησης υπό τελωνειακό έλεγχο" σύμφωνα με το άρθρο 551 παράγραφος 1 πρώτο εδάφιο του κανονισμού (ΕΟΚ) αριθ. 2454/93, μόνο μετά από εξέταση των οικονομικών όρων από την επιτροπή τελωνειακού κώδικα, εκτός εάν τα προϊόντα και οι πράξεις αναφέρονται στο παράρτημα 76 μέρος Α του εν λόγω κανονισμού.

Άρθρο 7

Το Συμβούλιο αποφασίζει την κατάργηση του παρόντος κανονισμού μόλις οι Ηνωμένες Πολιτείες της Αμερικής συμμορφωθούν πλήρως προς τη σύσταση του οργάνου επίλυσης των διαφορών του ΠΟΕ.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Μαΐου 2005.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Τα προϊόντα στα οποία επιβάλλονται πρόσθετοι δασμοί καθορίζονται με τους αντίστοιχους οκταψήφιους κωδικούς ΣΟ. Η περιγραφή των προϊόντων που υπάγονται στους κωδικούς αυτούς παρατίθεται στο παράρτημα Ι του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο[9].

4820 10 90

4820 50 00

4820 90 00

4820 30 00

4820 10 50

6204 63 11

6204 69 18

6204 63 90

6104 63 00

6203 43 11

6103 43 00

6204 63 18

6203 43 19

6204 69 90

6203 43 90

0710 40 00

9003 19 30

8705 10 00

ΠΑΡΑΡΤΗΜΑ II

Τα προϊόντα του παρόντος παραρτήματος καθορίζονται με τους οκταψήφιους κωδικούς ΣΟ. Η περιγραφή των προϊόντων που υπάγονται στους κωδικούς αυτούς παρατίθεται στο παράρτημα Ι του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο[10].

6301 40 10

6301 30 10

6301 30 90

6301 40 90

4818 50 00

9009 11 00

9009 12 00

8467 21 99

4803 00 31

4818 30 00

4818 20 10

9403 70 90

6110 90 10

6110 19 10

6110 19 90

6110 12 10

6110 11 10

6110 30 10

6110 12 90

6110 20 10

6110 11 30

6110 11 90

6110 90 90

6110 30 91

6110 30 99

6110 20 99

6110 20 91

9608 10 10

6402 19 00

6404 11 00

6403 19 00

6105 20 90

6105 20 10

6106 10 00

6206 40 00

6205 30 00

6206 30 00

6105 10 00

6205 20 00

9406 00 11

9406 00 38

6101 30 10

6102 30 10

6201 12 10

6201 13 10

6102 30 90

6201 92 00

6101 30 90

6202 93 00

6202 11 00

6201 13 90

6201 93 00

6201 12 90

6204 42 00

6104 43 00

6204 49 10

6204 44 00

6204 43 00

6203 42 31

6204 62 31

[1] ΕΕ C […] της […], σ. […].

[2] Ηνωμένες Πολιτείες – Νόμος για την αντιστάθμιση (Byrd Amendment) , έκθεση δευτεροβάθμιου δικαιοδοτικού οργάνου (WT/DS217/AB/R, WT/DS234/AB/R, 16 Ιανουαρίου 2003).

[3] Ηνωμένες Πολιτείες – Νόμος για την αντιστάθμιση (Byrd Amendment) , έκθεση ειδικής ομάδας (WT/DS217/R, WT/DS234/R, 16 Σεπτεμβρίου 2002).

[4] Ηνωμένες Πολιτείες – Νόμος για την αντιστάθμιση (Byrd Amendment) , Προσφυγή των Ευρωπαϊκών Κοινοτήτων σύμφωνα με το άρθρο 22.2 του Μνημονίου Συμφωνίας για τους κανόνες και τις διαδικασίες που διέπουν την επίλυση των διαφορών (WT/DS217/22, 16 Ιανουαρίου 2004).

[5] ΕΕ L 184, 17.7.1999, σ. 23.

[6] ΕΕ L 302, 19.10.1992, σ. 1. Κανονισμός που τροποποιήθηκε την τελευταία φορά από την Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση (ΕΕ L 236, 23.09.2003, σ. 940).

[7] Κανονισμός (ΕΟΚ) αριθ. 918/83 του Συμβουλίου της 28ης Μαρτίου 1983 για τη θέσπιση του κοινοτικού καθεστώτος τελωνειακών ατελειών, ΕΕ L 105, 23.04.1983, σ. 1. Κανονισμός που τροποποιήθηκε την τελευταία φορά από την Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση - Πρωτόκολλο αριθ. 3 σχετικά με τις Περιοχές των Κυρίαρχων Βάσεων του Ηνωμένου Βασιλείου της Μεγάλης Βρετανίας και Βορείου Ιρλανδίας στην Κύπρο (ΕΕ L 236, 23.09.2003, σ. 940).

[8] Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για την εφαρμογή του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (ΕΕ L 253 της 11.10.1993, σ. 1). Κανονισμός που τροποποιήθηκε για τελευταία φορά από τον κανονισμό (ΕΚ) αριθ. 2286/2003 (ΕΕ αριθ. L 343, 31.12.2003, σ. 1).

[9] ΕΕ L 256, 7.9.1987, σ. 1. Κανονισμός που τροποποιήθηκε την τελευταία φορά από τον κανονισμό (ΕΚ) αριθ. 1810/2004 της Επιτροπής (ΕΕ αριθ. L 327, 30.10.2004, σ. 1).

[10] ΕΕ L 256, 7.9.1987, σ. 1. Κανονισμός, όπως τροποποιήθηκε την τελευταία φορά από τον κανονισμό (ΕΚ) αριθ. 1810/2004 της Επιτροπής (ΕΕ L 327, 30.10.2004, σ. 1).